
ACORDAREA BURSELOR ÎN ANUL ȘCOLAR 2025-2026
(conform HG nr. 732/04.09.2025 pentru aprobarea 
Metodologiei-cadru de acordare a burselor și cuantumul acestora)


	1. Tipuri de burse 

	Elevii de la cursurile cu frecvență de zi din învățământul preuniversitar de stat obligatoriu, nivel  gimnazial și liceal, beneficiază, după caz, de următoarele tipuri de burse:
A) bursă de merit
B) bursă socială
C) bursă tehnologică
D) bursă pentru mamele minore

	2. Cuantumul și plata burselor

	Pentru anul școlar 2025-2026, cuantumul minim al burselor este stabilit după cum urmează:
a) bursă de merit - 450 lei/lună;
b) bursă socială - 300 lei/lună;
c) bursă tehnologică – 300 lei/lună;
d) bursă pentru mamele minore – 700lei/lună.
		
Bursele de merit se acordă în fiecare an școlar, pe perioada cursurilor școlare, inclusiv pe timpul pregătirii și susținerii evaluării naționale de către absolvenții clasei a VIII-a, în perioada primei sesiuni a examenului național de bacalaureat, până la comunicarea rezultatelor finale, cu condiția ca elevii bursieri să se prezinte la examene.
Bursele se plătesc lunar, de către unitățile școlare, la data de 20 a fiecărei luni, pentru luna precedentă, cu excepția primei liste a beneficiarilor. Plata burselor atât pentru luna septembrie, cât și pentru luna octombrie a anului curent, se face, la data de 20 noiembrie.
	Bursele sociale se acordă și în perioada vacanțelor școlare.

	3. Acordarea burselor

A. Bursa de merit se acordă după cum urmează:
	a) elevilor din fiecare clasă de gimnaziu şi liceu dintr-o unitate de învățământ preuniversitar, mai puțin elevii din clasa a V-a şi elevii din clasa a IX-a, pentru 15% din efectivele de elevi ale fiecărei clase, cu medii generale pe anul școlar anterior egale sau mai mari de 9,00;  
b) elevilor fiecărei clase a V-a dintr-o unitate de învățământ preuniversitar, pentru 15% din efectivele de elevi ale fiecărei clase, cu media primelor două intervale de învățare din anul școlar în curs mai mare sau egală cu 9.00 (media aritmetică, având două zecimale, fără rotunjire, a notelor obținute de elevi la toate disciplinele); 
c) elevilor fiecărei clase a IX-a dintr-o unitate de învățământ preuniversitar, pentru 15% din efectivele de elevi ale fiecărei clase, cu medii de admitere în învățământul liceal sau profesional egale sau mai mari de 9.00; 
	 
	B. Bursa socială se acordă elevilor din învățământul preuniversitar de stat, înscriși la cursurile cu frecvență, inclusiv celor școlarizați la domiciliu sau care urmează cursurile în „Școala de spital”, care se încadrează în cel puțin una dintre următoarele situații:
a) elevi proveniți din familii care realizează un venit mediu net lunar pe membru de familie, supus impozitului pe venit, pe ultimele 12 luni anterioare cererii, mai mic de 50% din salariul minim net pe economie (1287lei); se va lua în calcul salariul minim net pe economie în vigoare la data depunerii cererii;
b) elevi cu unul sau ambii părinți decedați şi elevi asupra cărora a fost instituită o măsură de protecție specială, respectiv plasamentul/plasamentul de urgență, fără a se lua în considerare nivelul venitului mediu net pe membru de familie, supus impozitării;
c) elevi care au deficiențe/afectări funcționale produse de boli, tulburări sau afecțiuni ale structurilor şi funcțiilor organismului, încadrate conform criteriilor din anexa nr. 1 la Ordinul ministrului sănătății şi al ministrului muncii, familiei, protecției sociale şi persoanelor vârstnice nr. 1.306/1.883/2016 pentru aprobarea criteriilor biopsihosociale de încadrare a copiilor cu dizabilități în grad de handicap şi a modalităților de aplicare a acestora, cu modificările şi completările ulterioare, şi structurate tipologic conform aceluiași ordin, fără a se lua în considerare nivelul venitului mediu net pe membru de familie, supus impozitării;
d) elevi cu afecțiuni oncologice și/sau cronice școlarizați, pentru o perioadă mai mare de 4 săptămâni, în cadrul „Școlii din Spital“ sau la domiciliu, fără a se lua în considerare nivelul venitului mediu net pe membru de familie, supus impozitării;
e) elevi care revin după școlarizarea din cadrul „Școlii din Spital“ în unitatea de învățământ la care au fost înmatriculați anterior, fără a se lua în considerare nivelul venitului mediu net pe membru de familie, supus impozitării;
f) elevi proveniți din familii care beneficiază de venit minim de incluziune conform Legii nr. 196/2016 privind venitul minim de incluziune, cu modificările şi completările ulterioare, în baza deciziei de stabilire a dreptului la ajutor de incluziune a familiei elevului.

4. Calcularea numărului de elevi pentru bursa de merit

Numărul de elevi ai bursei de merit acordate pe bază de medie este de 15% din numărul de elevi ai fiecărei clase de gimnaziu și de liceu, inclusiv învățământ profesional și dual, dintr-o unitate de învățământ preuniversitar de stat.
Calcularea numărului de elevi, corespunzător procentului de 15% din elevii din fiecare clasă de gimnaziu şi liceu dintr-o unitate de învățământ preuniversitar, se face, în situația în care se obține un număr fracționar, prin rotunjirea la numărul întreg imediat superior numărului fracționar obținut prin calcul.
	 Se acordă bursă de merit și elevilor care au media egală cu a ultimului beneficiar stabilit prin aplicarea procentului de 15%. 
	5. Informații importante 

	Constituie „familie” persoanele aflate în una din următoarele situații: : 
	a)soțul și soția cu copiii lor necăsătoriți, aflați în întreținere, cu vârsta de până la 18 ani sau de până la 26 de ani pentru cei care urmează o formă de învățământ superior-cursuri de zi, cu domiciliul/reședința comună înscrisă actele de identitate și care locuiesc împreună;
b) bărbatul și femeia necăsătoriți,  cu copiii lor necăsătoriți și/sau ai fiecăruia dintre ei, cu vârsta de până la 18 ani sau de până la 26 de ani pentru cei care urmează o formă de învățământ superior-cursuri de zi, care locuiesc împreună;
c)persoana singură și copilul/copiii aflat/aflați în întreținere, cu vârsta de până la 18 ani sau de până la 26 de ani pentru cei care urmează o formă de învățământ superior-cursuri de zi, care locuiesc împreună;

Bursa socială se poate cumula cu bursa de merit.
	Pot primi bursă de merit doar elevii promovați la toate disciplinele şi care au obținut media 10 la purtare, la finalul cursurilor din anul școlar anterior.
Bursa socială se acordă și sub condiția ca elevul beneficiar să fi promovat la toate disciplinele  și să fi obținut media 10 la purtare în anul școlar anterior.
Un elev poate beneficia de o singură bursă socială, chiar dacă îndeplinește mai multe dintre criteriile prevăzute la art. 13, alin. (1). Bursele sociale se acordă şi în perioada vacanțelor școlare.
	Elevii cu CES pot benefici de bursă de merit/tehnologică/socială, indiferent dacă beneficiază de și de una din măsurile de protecție socială, așa cum sunt definite la art. 59 din Legea nr. 272/2004 privind protecția și promovarea drepturilor copilului, cu modificările și completările ulterioare.
	Lista elevilor care beneficiază de burse sociale poate fi revizuită lunar, la cererea beneficiarilor, după cum urmează: se adaugă listei beneficiarilor de burse sociale acei elevi care fac dovada încadrării în condițiile prevăzute.
Elevii care acumulează 10 sau mai multe absențe nemotivate într-o lună nu primesc bursa de merit/socială/tehnologică pentru luna respectivă.
Elevii transferați în timpul anului școlar vor fi adăugați pe lista beneficiarilor de bursă de merit, fără eliminarea altor beneficiari, dacă au media mai mare sau egală cu a ultimului beneficiar stabilit prin aplicarea procentului de 15%.
	
6. Depunerea actelor ( până pe 2 octombrie 2025)

	Profesorul diriginte sprijină elevii majori, părinții/reprezentanții legali ai elevilor minori şi coordonează procesul de depunere a documentelor necesare pentru acordarea burselor.

	Pentru a beneficia de bursa de merit, profesorul diriginte depune la secretariatul școlii lista cu elevii propuși pentru bursa de merit pe baza mediei generale, în primele 25 de zile calendaristice de la începerea cursurilor anului școlar, iar pentru elevii de clasa a V-a, în primele 15 zile calendaristice ale lunii ianuarie.
Pentru obținerea bursei sociale, elevii majori sau părinții/tutorii legal instituiți/reprezentanții legali ai elevilor minori depun la Comisia de management al burselor din unitatea de învățământ o cerere însoțită de acte care dovedesc dreptul de acordare a bursei sociale, în primele 25 de zile calendaristice de la începerea cursurilor anului școlar.
Pentru a obține bursa socială cf. art.13, alin. (1) a), documentele care se depun sunt:
1. cererea părintelui/reprezentantului legal/elevului major;
2. declarație pe propria răspundere privind veniturile nete, obținute pe ultimele 12 luni anterioare cererii, realizate de membrii familiei, supuse impozitării;
3. acordul privind prelucrarea datelor cu caracter personal pentru verificarea respectării criteriilor de acordare a burse;
4. documente doveditoare ale componenței familiei, așa cum este definită: 	
	- certificatele de naștere ale copiilor sub 14 ani,;
	- actele de identitate ale persoanelor care au peste 14 ani;
	- acte referitoare la starea civilă de la momentul depunerii cererii;
[bookmark: _Hlk172319390]- declarație pe proprie răspundere dată de ambii părinți necăsătoriți, că locuiesc împreună;
- certificat de divorț și convenția notarială încheiată în cadrul procesului de divorț cu copii minori:
	- sentință judecătorească din care să rezulte stabilirea domiciliului copilului/copiilor la unul 		dintre părinți;
	- decizia instanței de menținere a stării de arest;
	-raport de anchetă socială în cazul părinților dispăruți, după caz.
	Pentru a obține bursa socială cf. art.13, alin. (1) b) documentele care se depun sunt:
1. cererea părintelui/reprezentantului legal/elevului major;
2. certificat de deces;
Bursa socială de la art. 13, alin. (1), c) se acordă pe baza certificatului de încadrare în grad de handicap sau a certificatului eliberat de medicul specialist (tip A5), cu luarea în evidență de către medicul de la cabinetul școlar.
Acordarea burselor sociale pentru elevii proveniți din familii care beneficiază de venit minim de incluziune se face în urma comunicării la inspectoratele școlare, de către agențiile pentru plăți şi inspecție socială județene, respectiv a municipiului București, a listei elevilor care frecventează învățământul cu frecvență, proveniți din familii beneficiare de ajutor de incluziune, în luna anterioară celei de raportare a listei.

Nu este necesar ca documentele doveditoare să fie certificate/autentificate notarial.

La stabilirea venitului mediu net lunar pe membru de familie se iau în calcul toate veniturile nete realizate de membrii familiei, supuse impozitului pe venit: totalitatea sumelor primite/realizate de fiecare membru al familiei, conform Legii nr. 227/2015 privind Codul fiscal, cu modificările şi completările ulterioare. Sumele alocate pentru acoperirea dreptului la transport al elevului nu sunt luate în considerare la calculul venitului mediu net lunar pe membru de familie, necesar pentru obținerea oricărei burse cu caracter social, precum şi pentru alte beneficii sociale.



Comisia pentru managementul burselor
Președinte,
Dir. adj. prof. Petrică Ramona

